બેટી બચાવો અને મહિલા સશક્તિકરણની વાત થતી હોય પણ જે રાજ્યમાં મહિલા મુખ્ય પ્રધાન હોય તે ગુજરાતના મહેસાણા જિલ્લાના એક ગામમાં છોકરીઓને મોબાઈલ ન વાપરવો તેવો ખરડો પસાર થયો. આ વાત બહુ જૂની નથી બસ અઠવાડિયા પહેલાં જ આ જાણવા મળ્યું. કારણ એમ આપવામાં આવ્યું કે છોકરીઓ ભણવામાં વધુ ધ્યાન આપે એટલે આવું ફરમાન તેમના ભલા માટે જારી કરવામાં આવ્યું છે. જો અમે પૂછીએ કે શું કામ છોકરીઓ માટે જ આ ફરમાન? છોકરાઓ માટે કેમ નહીં? તો અમને નારીવાદી ગણવામાં આવે પરંતુ, આવા ફરમાન ફક્ત છોકરીઓ માટે આ પહેલાં પણ હરિયાણા, બિહાર અને ઉત્તર પ્રદેશનાં ગામડાઓમાં કાઢવામાં આવ્યાં હતાં. છોકરીઓ જીન્સ પહેરે કે મોબાઈલ વાપરે તો બગડી જાય પણ છોકરાઓ ન બગડે. એવી માન્યતા આજે પણ ભારતીય સમાજમાં દેખાતી હોય તો મહિલા સશક્તિકરણનો મકસદ રહેતો નથી. આંતરરાષ્ટ્રિય મહિલા દિન ઉજવવામાં આવે છે જેથી આર્થિક, સામાજીક, રાજકીય ક્ષેત્રે મહિલાઓને સમાન અધિકાર, આવકાર મળે. આ સમાચાર વાંચી રહી હતી તે સમયે જ એક પાકિસ્તાની ધારાવાહિક જોવામાં આવી આપણે એ દેશમાં સ્ત્રીઓની સ્થિતિ હંમેશા બદતર હોય એવી કલ્પના કરી છે. પણ ટેલિવિઝન ધારાવાહિક જોઈને લાગે કે ત્યાંની સ્ત્રીઓ પોતાના વ્યક્તિત્વ અને સન્માન માટે વધુ જાગૃત છે.